Ministeri d'Ocupació i Seguretat Social
Vista la convocatòria de vaga presentada pel sindicat CGT a l'empresa Atento Teleservicios España, SA (amb registre d'entrada de 30 d'abril de 2018 a la Direcció General del Departament de Treball, Afers Socials i Famílies), que, convocada des de les 0.00 hores de tots els dissabtes fins a les 23.59 dels diumenges, s'iniciarà el dia 12 de maig de 2018, amb caràcter indefinit, i que afecta tots els treballadors i treballadores de l'empresa en el centre de treball de Glòries de la ciutat de Barcelona;
Vist que el servei que presta l'empresa, entre d'altres, consisteix a cobrir, fonamentalment, l'atenció telefònica d'urgències d'electricitat d'Endesa i d'urgències de Gas Natural, serveis que resulten necessaris i imprescindibles per atendre necessitats vitals; és per això que l'atenció de les comunicacions telefòniques de les urgències i de les emergències, com són les d'avaries de gas i d'electricitat, s'ha de considerar essencial per a la comunitat, perquè la seva interrupció afectaria drets i béns constitucionalment protegits com ara els drets a la vida i a la salut, que reconeixen els articles 15 i 43 de la Constitució Espanyola, respectivament.
Vist que l'autoritat governativa ha de dictar les mesures necessàries per mantenir els serveis essencials, tenint en compte que aquesta restricció ha d'estar justificada i ser proporcional a l'exercici legítim del dret de vaga, reconegut a l'article 28.2 de la Constitució;
Vist que cal fixar serveis mínims en les comunicacions d'urgències d'avaries de gas i d'electricitat que s'hagin de gestionar sense demora, ja que mitjançant la comunicació s'atenen els serveis esmentats; en aquest sentit, cal ponderar el dret de vaga en relació amb els drets essencials afectats com són la vida i la integritat física que reconeix l'article 15 de la CE i, per tant, es considera adient fixar el 85% del servei per atendre únicament les comunicacions d'urgències i emergències que s'hagin de gestionar sense demora sense fixar serveis mínims per a qualsevol altre servei que presti l'empresa;
Atesa la jurisprudència sobre la matèria, s'han d'adaptar aquests serveis mínims als recents criteris jurisprudencials;
Atès que en vagues anteriors en aquesta empresa i sector s'ha dictat l'Ordre TSF/140/2017, de 3 de juliol i l'Ordre TSF/35/2017, de 14 de març, que cal tenir-les en compte com a antecedents;
Vist que en l'acte de mediació de 3 de maig de 2018 les parts en conflicte han formulat les seves propostes de serveis mínims, tal com consta a l'expedient;
Vist que s'ha demanat informe a la Direcció General d'Energia, Mines i Seguretat Industrial del Departament d'Empresa i Coneixement;
Atès el que disposen l'article 28.2 de la Constitució; l'article 170.1.i) de l'Estatut d'autonomia de Catalunya; l'article 10.2 del Reial Decret-llei 17/1977, de 4 de març; el Decret 120/1995, de 24 de març, de la Generalitat de Catalunya; i les sentències del Tribunal Constitucional 11/1981, de 8 d'abril; 26/1981, de 17 de juliol; 33/1981, de 5 de novembre; 51/1986, de 24 d'abril; 27/1989, de 3 de febrer; 43/1990, de 15 de març, i 122/1990 i 123/1990, de 2 de juliol,
D'acord amb l'article 6 del Reial Decret 944/2017, de 27 d'octubre, pel qual es designen òrgans i autoritats encarregats de donar compliment a les mesures dirigides al Govern i a l'Administració de la Generalitat de Catalunya, autoritzades per acord del Ple del Senat, de 27 d'octubre de 2017, pel qual s'aproven les mesures requerides pel Govern, a l'empara de l'article 155 de la Constitució (BOE núm. 261, de 28.10.2017), i en virtut de les atribucions que em són conferides,
La situació de vaga anunciada pel sindicat CGT a l'empresa Atento Teleservicios España, SA, que, convocada des de les 0.00 hores de tots els dissabtes fins a les 23.59 dels diumenges, s'iniciarà el dia 12 de maig de 2018, amb caràcter indefinit, i que afecta tots els treballadors i treballadores de l'empresa en el centre de treball de Glòries de la ciutat de Barcelona, s'entén condicionada al manteniment dels serveis mínims següents:
El 85% del servei per atendre únicament les comunicacions d'urgències i emergències d'avaries de gas i d'electricitat que s'hagin de gestionar sense demora.
Per a la resta de serveis que presta l'empresa no s'estableixen serveis mínims.
Notifiqueu aquesta Ordre a les persones interessades per al seu compliment i trameteu-la als diaris oficials corresponents per a la seva publicació.
Ministra d'Ocupació i Seguretat Social